Зыхуей хуагъазэ
Узыншагъэр хъумэн IэнатIэр егъэфIэкIуэнымкIэ программэм хэту Налшык къалэ дэт сабий поликлиникэ №1-м сом мелуани 9-м щIигъу текIуадэу зэгъэпэщыжыныгъэ лэжьыгъэхэр щрагъэкIуэкIащ. Апхуэдэу унащхьэр яхъуэжащ, хуабэ, псы къызэрыкIуэ бжьамийхэр зэрахъуэкIащ. Сыт и лъэныкъуэкIи зыхуей хуагъэзащ IуэхущIапIэм и пэшхэр, унэм и щIыбыр зэрахьащ, щхьэгъубжэхэр, бжэхэр щIэуэ халъхьащ.
Медицинэ IэмэпсымэхэмкIи и Iуэху ефIэкIуащ поликлиникэм. Абы къыIэрыхьащ сом мелуани 9-м щIигъу и уасэ оборудованэу 13. Апхуэдэу «Алока-7» УЗИ-аппаратым и фIыгъэкIэ ирагъэкIуэкI кIэлъыплъыныгъэхэм къыхэхъуащ. Хирургие, отоларингологие, офтальмологие пэшхэм зыхуеину Iэмэпсымэхэр щIэтщ. Иджы IэмэпсымэфIхэр зэраIэм и фIыгъэкIэ, анализхэр псори езы поликлиникэм псынщIэу икIи пщIэншэу щатыфынущ. Апхуэдэу поликлиникэм хэту «ДэIэпыкъуэгъу псынщIэ» мэлажьэ, абы папщIи Iэмэпсымэхэри автомобилитIи къащэхуащ.
Сабий поликлиникэ №1-р къалэдэс сабий мин 30-м щIигъум я узыншагъэм кIэлъоплъ. IуэхущIапIэм и дохутыр нэхъыщхьэ Мэремщауэ ФатIимэ зэрыжиIэмкIэ, Налшык къалэ и Ипщэ-КъуэкIыпIэ хьэблэм сабий поликлиникэщIэ зэрыщаухуэнум теухуа псалъэмакъхэр йокIуэкI. Абы и проектымкIэ, IуэхущIапIэм зы жэщ-махуэм цIыху 500- 600-м Iуэхутхьэбзэхэр щыхуащIэфынущ. А Iуэхур тэмэму зэтеувэмэ, сабий поликлиникэ №1-м и лэжьыгъэри нэхъ тынш хъунут, апхуэдэуи цIыху нэхъыбэ щыпсэу Налшык и хьэблэхэм ящыщ зым и дежкIэ ар хэкIыпIэфIт.
Уэдыжь Ислъам.
